ΚΑΝΟΝΙΣΜΟΣ (ΕΟΚ) αριθ. 525/92 ΤΟΥ ΣΥΜΒΟΥΛΙΟΥ της 25ης Φεβρουαρίου 1992 για την προσωρινή αντιστάθμιση των επιπτώσεων της υφιστάμενης κατάστασης στη Γιουγκοσλαβία στις μεταφορές ορισμένων νωπών οπωροκηπευτικών προέλευσης Ελλάδας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43 παράγραφος 2,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι η εμπόλεμη κατάσταση στη Γιουγκοσλαβία, κατά τη διάρκεια του 1991, είχε σαν συνέπεια την ξαφνική και παρατεταμένη διακοπή της διέλευσης από δρόμους που χρησιμοποιούνται κανονικά για τη μεταφορά ορισμένων γεωργικών προϊόντων- ότι αυτό ισχύει για την οδική και σιδηροδρομική μεταφορά νωπών οπωροκηπευτικών που προέρχονται από την Ελλάδα και προορίζονται για τα άλλα κράτη μέλη, με εξαίρεση την Ιταλία-

ότι η έκτακτη αυτή κατάσταση, χωρίς προηγούμενο από τότε που εφαρμόζεται η κοινή γεωργική πολιτική, μπορεί να προκαλέσει στην Ελλάδα, εάν ληφθούν υπόψη η διάρκειά της, το γεγονός ότι τα εν λόγω προϊόντα είναι ιδιαίτερα ευπαθή και η ανάγκη να εξασφαλιστεί η τήρηση των προδιαγραφών ποιότητας καθόλη τη διάρκεια του δικτύου διανομής τους, επιζήμιες συνέπειες στον τομέα των οπωροκηπευτικών που αντιπροσωπεύει ένα σημαντικό μέρος της οικονομίας αυτού του κράτους μέλους-

ότι είναι αναγκαία η παροχή προσωρινής βοήθειας στους εμπορικούς φορείς για να μπορέσουν να προσαρμοστούν το γρηγορότερο δυνατό στη νέα αυτή κατάσταση- ότι η βοήθεια αυτή δεν μπορεί να χορηγηθεί από τα υφιστάμενα μέσα κοινής οργάνωσης της αγοράς του τομέα αυτού-

ότι, ως εκ τούτου, κρίνεται σκόπιμο να χορηγηθεί έκτακτη και προσωρινή χρηματοδοτική αντιστάθμιση, που αντιστοιχεί στην αύξηση των δαπανών των οδικών και σιδηροδρομικών μεταφορών η οποία οφείλεται στην ανάγκη να παρακαμφθεί η Γιουγκοσλαβία, για τις αποστολές που πραγματοποιήθηκαν κατά το 1991, με φορτηγά ή βαγόνια-ψυγεία, από την Ελλάδα προς τα υπόλοιπα κράτη μέλη, με εξαίρεση την Ιταλία, νωπών οπωροκηπευτικών που αναφέρονται στο άρθρο 1 του κανονισμού (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως των αγορών στον τομέα των οπωροκηπευτικών (3)- ότι πρέπει να προσδιοριστεί η ενέργεια αυτή σε 4 εκατομμύρια Ecu-

ότι η ενέργεια αυτή αποσκοπεί να υλοποιήσει τους στόχους που προβλέπονται στο άρθρο 39 της συνθήκης- ότι πρέπει να προβλεφθεί η χρηματοδότησή της από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για αντισταθμιστεί το πρόσθετο κόστος που οφείλεται στην ανάγκη να παρακαμφθεί η Γιουγκοσλαβία, χορηγείται χρηματοδοτική αντιστάθμιση για τις αποστολές νωπών οπωροκηπευτικών που αναφέρονται στο άρθρο 1 του κανονισμού (ΕΟΚ) αριθ. 1035/72, που πραγματοποιήθηκαν κατά το 1991, με φορτηγά ή βαγόνια-ψυγεία, από την Ελλάδα προς τα υπόλοιπα κράτη μέλη, με εξαίρεση την Ιταλία.

Άρθρο 2

1. Το ποσό των κοινοτικών δαπανών που κρίνεται αναγκαίο για την καταβολή της χρηματοδοτικής αντιστάθμισης που αναφέρεται στο άρθρο 1 ανέρχεται σε 4 εκατομμύρια Ecu.

2. Η επί του προϋπολογισμού αρχή ορίζει τις διαθέσιμες πιστώσεις για κάθε οικονομικό έτος.

Άρθρο 3

Η χρηματοδοτική αντιστάθμιση καταβάλλεται στον εξαγωγέα κατόπιν υποβολής στις αρμόδιες αρχές των εγγράφων που επιτρέπουν να αναγνωρισθεί το δικαίωμα είσπραξής της από αυτόν.

Η Επιτροπή, σύμφωνα με τη διαδικασία που αναφέρεται στο άρθρο 4, ορίζει τα αναγκαία για το σκοπό αυτό έγγραφα.

Άρθρο 4

Η Επιτροπή θεσπίζει τις λεπτομέρειες εφαρμογής του παρόντος κανονισμού, και ιδίως τα ποσά της χρηματοδοτικής αντιστάθμισης, σύμφωνα με τη διαδικασία που προβλέπεται στο άρθρο 33 του κανονισμού (ΕΟΚ) αριθ. 1035/72.

Άρθρο 5

Τα μέτρα που προβλέπονται στον παρόντα κανονισμό θεωρούνται παρεμβάσεις προοριζόμενες για τη ρύθμιση των γεωργικών αγορών, κατά την έννοια του άρθρου 3 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής αγροτικής πολιτικής (4). Χρηματοδοτούνται από το ΕΓΤΠΕ, τμήμα Εγγυήσεων.

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Φεβρουαρίου 1992. Για το Συμβούλιο

Ο Πρόεδρος

Vitor MARTINS

(1) ΕΕ αριθ. C 24 της 31. 1. 1992, σ. 10. (2) Γνώμη που διατυπώθηκε στις 14 Φεβρουαρίου 1992 (δεν έχει ακόμη δημοσιευθεί στην Επίσημη Εφημερίδα). (3) ΕΕ αριθ. L 118 της 20. 5. 1972, σ. 1. Κανονισμός που τροποποιήθηκε τελευταία από τον κανονισμό (ΕΟΚ) αριθ. 1623/91 (ΕΕ αριθ. L 150 της 15. 6. 1991, σ. 8). (4) ΕΕ αριθ. L 94 της 28. 4. 1970, σ. 13. Κανονισμός που τροποποιήθηκε τελευταία από τον κανονισμό (ΕΟΚ) αριθ. 2048/88 (ΕΕ αριθ. L 185 της 15. 7. 1988, σ. 1).